钦定古今图书集成/理学汇编/文学典/第055卷 > 孟简
## 钦定古今图书集成/理学汇编/文学典/第055卷 > 孟简

按《唐书》本传：“简字几道，德州平昌人。曾祖诜，武后时
同州刺史。简举进士、宏辞连中，累迁仓部员外郎。王
叔文任户部，简以不附离见疾，不敢显黜，宰相韦执
谊为徙他曹。元和中，拜谏议大夫，知匦事。韩泰、韩晔
之复刺史，吐突承璀为招讨使，简皆固争，诣延英言
不可状，以悻切出为常州刺史。州有孟渎，久淤阏，简”
治导，溉田凡四千顷。以劳赐金紫。召为给事中，代李
逊为浙东观察使。逊抑士族，右编人，至横恣不检，及
简一反之，农估兼受其弊，时谓“两失之。”以工部侍郎
召还。初，使府得代，诏至，署留后即行。李翛观察浙西，
始请留，故使交政。及简还，半道堂牒还之如例，乃听
解。进户部，加御史中丞。户部有二员，判使、按者居别
一署，谓之“左户。”元和后，选委华重，宰相多由此进。崔
群既相而简代之，故简意且柄任。及出山南东道节
度使，内不乐，政颇严峭。时有诏置临汉监以牧马，命
简兼使职。简以亲吏陆翰主奏邸，关通阉侍。翰持之，
数傲狠。简怒，追还，以土囊毙之。家上变，发简奸赃，御
史劾验，得遗吐突承璀赀七百万，左授太子宾客，分
司东都。再贬吉州司马。以赦令进睦州刺史，复徙常
州，仍太子宾客分司，卒。简尢工诗，闻江、淮间，尚节义，
与之交者，虽殁，视恤其孤不少衰。晚路殊躁急，佞佛
过甚，为时所诮。尝与刘伯刍、归登、萧俛译次梵言者。
按《旧唐书》本传：简明于内典，元和六年，诏与给事中
刘伯刍、工部侍郎归登、右补阙萧俛等同就醴泉佛
寺翻译《大乘本生心地观》经。简最擅其理。

按《全唐诗话》，简字几道，德州人。元和中为户部侍郎，
以赃贬。后以太子宾客分司卒。尤工诗，尚节义。元和
中，简将试，诣日者卜之，曰：“近东门坐，即得之矣。”既入，
即坐西廊。迫晚，忽得疾，邻坐请与终篇，见其姓，即东
门也，乃擢上第。